“เอมิเรตส์” ระงับเที่ยวบินสู่กาตาร์ หลังรัฐฯประกาศตัดความสัมพันธ์
สายการบินเอมิเรตส์ประกาศระงับเที่ยวบินสู่กาตาร์ตั้งแต่พรุ่งนี้ เหตุรัฐบาลตัดความสัมพันธ์
5 มิ.ย. 2560

ผู้สื่อข่าวรายงานว่า สายการบินเอมิเรตส์ ได้ประกาศระงับให้บริการเที่ยวบินสู่กาตาร์ตั้งแต่วันพรุ่งนี้เป็นต้นไป (6 มิ.ย.) หลังจากที่รัฐบาลสหรัฐอาหรับเอมิเรตส์ พร้อมด้วยอียิปต์ บาห์เรน ซาอุดิอาระเบีย และเยเมนได้ประกาศตัดความสัมพันธ์ทางการทูตกับกาตาร์ในวันนี้ สืบเนื่องจากข้อกล่าวหาที่ว่า กาตาร์ได้ให้การสนับสนุนกลุ่มก่อการร้ายและแทรกแซงกิจการภายในของประเทศอาหรับ
อนึ่งเช้าวันนี้ (5 มิ.ย.) ซาอุดิอาระเบียได้ประกาศที่จะระงับการเดินทางทางบก อากาศ และทางทะเลจากประเทศกาตาร์ ตลอดจนเตรียมความพร้อมเพื่อปิดจุดผ่านแดนทางภาคพื้นดินกับกาตาร์ด้วยเช่นกัน ในขณะที่บาห์เรนได้ประกาศให้เวลาทูตของกาตาร์เดินทางออกจากประเทศภายในระยะเวลา 48 ชั่วโมง
โดยก่อนหน้านี้ บาห์เรนได้ตัดสินใจตัดความสัมพันธ์ทางการทูตกับประเทศกาตาร์ โดยให้เหตุผลเรื่องข้อกล่าวหาที่ว่า กาตาร์ให้การสนับสนุนการก่อการร้าย รวมทั้งแทรกแซงกิจการภายในของบาห์เรน
ภายหลังจากที่บาห์เรนได้ประกาศเรื่องดังกล่าวแล้ว ทางซาอุดิอาระเบีย สหรัฐอาหรับเอมิเรตส์ และบาห์เรน ได้ประกาศตัดความสัมพันธ์ทางการทูตกับกาตาร์ด้วยเช่นกัน
ด้านกระทรวงการต่างประเทศของกาตาร์ ได้ออกแถลงการณ์แสดงความเสียใจ โดยระบุว่า กลุ่มประเทศอาหรับตัดสินใจตัดความสัมพันธ์โดยไร้เหตุผล